હાલ ક્રિકેટમાં ટી૨૦ ફોર્મેટની સફળતાએ આ રમતમાં નવો અધ્યાય શરૃ કર્યો છે ત્યારે તેમાં વધુ એક નવા ફોર્મેટ તરીકે ‘૧૦૦ બોલ ક્રિકેટ’ ટૂર્નામેન્ટની તૈયારીઓ શરૃ થઈ રહી છે. ઈસીબીએ તેને મંજૂરી આપી દીધી છે. આ ફોર્મેટ કાઉન્ટી સ્તરે ૨૦૨૦થી શરૃ થશે. અત્યારે ઑફિશિયલી ટી૨૦ ટૂર્નામેન્ટ યોજાઈ રહી છે. જેમાં દરેક ટીમ ૧૨૦ બોલનો સામનો કરતી હોય છે. જ્યારે અહીં બંને ટીમોને સો સો બોલ રમવા મળશે. આ માટે શરૃઆતમાં ૮ ટીમોની ટૂર્નામેન્ટ આયોજિત કરવામાં આવશે. ઈસીબીના ચીફ એક્ઝિક્યુટિવ ટૉમ હેરિસનનું કહેવું છે કે, ‘ક્રિકેટમાં આ એકદમ નવો આઇડિયા છે. આનાથી યંગસ્ટર્સમાં તેની લોકપ્રિયતામાં વધારો થશે એટલું જ નહીં, તેનાથી ક્રિકેટ વધુ આકર્ષક બનશે.’